На основу члана 41a. став 3. Закона о заштити природе („Службени гласник РС“, бр.36/09, 88/10 и 91/10-исправка, 14/16 , 95/18-други закон,71/21) и члана \_\_\_.Статута општине Сокобања („Службени гласник општине Сокобања“,број: 6/2019 ), по прибављеној сагласности Министарства за заштиту животне средине бр. \_\_\_\_\_\_\_\_\_\_\_\_\_ од \_\_\_\_\_\_\_\_\_\_\_\_\_ године, Скупштина Општине Сокобања на седници одржаној дана \_\_\_\_\_\_\_\_\_\_\_\_\_\_2023. године, донела је

**ОДЛУКУ**

**О проглашењу Споменика природе ,,Сесалачка пећина“**

Члан 1.

Сесалачка пећина, која је у источном делу Републике Србије, и источном делу Сокобањске котлине, код села Сесалац, ставља се под заштиту и проглашава заштићеним подручјем под именом „Сесалачка пећина“, као природно добро од локалног значаја и сврстава се у III категорију заштите, као споменик природе (у даљем тексту: Споменик природе „Сесалачка пећина“).

Члан 2.

Споменик природе ,,Сесалачка пећина“ ставља се под заштиту како би се очувала пећина као подземни облик карстног рељефа, различити типови подземних и површинских станишта, разноликост облика геодиверзитета, као и врло богат биолошки диверзитет, ендемична врста псеудошкорпије (Pseudoscorpiones) ***Neobisium deltshevi*** Ćurćić, Dimitrijević & Ćurčić, 2010, разноврсност херпетофауне са укупно 22 врсте (6 врста водоземаца и 16 врста гмизаваца) и 10 врста слепих мишева.

Члан 3.

Споменик природе „Сесалачка пећина“ се налази у источној Србији у источном делу Сокобањске котлине, код села Сесалац, по коме је добила назив и од кога је удаљена 2 km северно локалним сеоским путем ка селу Рујишту.

Природно добро је између 590 и 650 m н.в. Улаз у велики тунелски канал је на 570 m н.в, а излаз (или доњи улаз) на 567 m н.в. Основне морфолошке целине простора су: пећина са системом канала познате дужине 516 m, део долине Зарвине реке, која протиче кроз пећину и падине околних висова Церак и Вардиште.

Члан 4.

Укупна површина природног добра која се предлаже за заштиту износи **20h 16a 30m2**.

Према административној подели природно добро је на територији општине Сокобања, у катастаркој општини Сесалац и обухвата катастарске парцеле у К.О. Сесалац и то: 146/1 (део), 146/2, 146/3, 8837 (део), 1997 (део), 8849/3 (део), 8836 (део) и 1945.

Према структури власништва, већи део природног добра сеналази у државном власништву – 95,93 %, а мањи део има приватни облик својине – 4,07%.

Члан 5.

На подручју Споменика природе „Сесалачка пећина“ утврђује се режим заштите II степена. У режиму II степена могу се вршити управљачке интервенције у циљу рестаурације, ревитализације и укупног унапређења заштићеног подручја, без последица по примарне вредности њихових природних станишта, популација, екосистема, обележја предела и објеката геонаслеђа, обављати традиционалне делатности и ограничено користити природне ресурсе на одржив и строго контролисан начин.

Осим забране радова и активности које су као такве утврђене чланом 35. Закона о заштити природе, забрањују се и:

1. промена и реконструкција постојеће морфологије терена;
2. научна истраживања, сакупљање биолошког и геолошког матерјала без дозволе надлежног Министарства уз услове Завода за заштиту природе Србије и сагласности управљача;
3. експлоатација минералних сировина (све врсте минералних сировина) на заштићеном поручју и у непосредној околини заштићеног подручја у складу са законском регулативом (Закон о заштити природе, Уредба о режимима заштите и друго);
4. извођење земљаних, шумарских и других радова који могу нарушити темељне вредности природног добра;
5. асвалтирање локалног пута у оквиру заштићеног подручја, осим у приступном делу код постојећег паркиралишта;
6. извођење геолошких истраживања која подразумевају израду истражних објеката (бушотина, раскопа, бразди, истражних етажа, као и израда подземних рударских просторија);
7. узимање петролошког материјала, осим за потребе научних истраживања;
8. формирање депонија (јаловина, комунални, индустријски и други отпад, као и вишка земље са откопа) и спаљивање отпада;
9. промена намена површине, изузев промена које проистичу из управљачкихдокумената;
10. изградња енергетских објеката (мале хидроелектране, ветрогенератори, соларни панели и др.);
11. изградња инфраструктурних објеката електронских комуникација (антенска постројења радио телевизијских предајника, предајници мобилне телефоније, као и других објеката високоградње који нарушавају визуелни интегритет простора);
12. изградња надземних и подземних линијских инфраструктурних објеката (електроенергетски водови, жичаре и сл.);
13. извођење свих других радова којима се могу нарушити примарне природне и амбијенталне вредности, а посебно станишта заштићених врста фауне (нпр. постављање рефлектора или друге врсте осветљења);
14. уређивање простора и/или извођење радова и активности који могу да наруше утврђена својства и статичку безбедност пећине и стенских комплекса на заштићеном подручју;
15. коришћење и уништавање строго заштићених врста животиња, биљака и гљива и предузимање активности којима би се могла угрозити њихова станишта;
16. коришћење техничких средстава која могу оштетити или уништити примерке заштићених врста, односно њихова станишта и њихово сакупљање само под посебним условима;
17. сеча која није у складу са плановима газдовања шумама;
18. промена вегетацијског састава без претходне сагласности надлежних установа заштите природе;
19. уништавање гнезда птица
20. активности које доводе до узнемиравања птица и слепих мишева у пећини, у репродуктивном периоду, од почетка марта до краја месеца јула;
21. изградња кућа за одмор и стамбених и економских објеката пољопривредних домаћинстава на заштићеном подручју.

**Радови и активности ограничавају се на:**

1. узимање научног материјала (узорака стенског матерјала, броја примерака животиња и друго) за потребе истраживања, уз сагласност управљача и акт о условима заштите природе;
2. реализација активности на ревитализацији природних станишта;
3. конверзија шумских површина тј. превођење алохтоних шумских површина у аутохтоне, као и превођење изданачких у високe шуме;
4. редовно сузбијање инвазивних врста на местима где њихова експанзија угрожава подмладак аутохтоне вегетације;
5. санација деградираних шумских екосистема;
6. изградња објеката (угоститељски објекти, инфо или етно центар, сувенирница, информативне табле, и др.) који имају функцију презентације заштићеног природног добра;
7. изградња и уређење локалног пута који је непосредно код пећине на величину и стање какво је затечено у моменту заштите;
8. радови на уређењу и осветљењу пећине уз претходно прибављен акт о условима заштите природе;
9. уређење мобилијара и пешачке стазе и хортикултурно уређење, према претходно утврђеној пројектно - техничкој документацији;
10. ложење ватре, осим за на то предвиђеним местима.

Члан 6.

Споменик природе „Сесалачка пећина“ поверава се на управљање Tуристичкој организацији Сокобања (у даљем тексту: Управљач).

У обављању законом утврђених послова управљања заштићеним подручјем, Управљач је овлашћен и дужан нарочито да: организује чуварску службу; обележи заштићено подручје и подручје заштитне зоне; донесе план управљања, годишњи програм управљања и акт о унутрашњем реду и чуварској служби; води евиденције о природним вредностима и људским активностима; обавештава кориснике заштићеног подручја и заштитне зоне о могућностима за обављање радова и активности; учествује у поступку утврђивања накнаде за ускраћивање или ограничавање права коришћења; издаје сагласности и одобрења; прати стање и води евиденције о природним вредностима, непокретностима и људским активностима; утврђује и наплаћује накнаде за коришћење заштићеног подручја. Управљач је дужан да изврши упис делатности управљања заштићеним подручјем у складу са прописима којима се уређује класификација делатности и регистрација удружења у року од 60 дана од дана ступања на снагу ове одлуке.

Члан 7.

Очување, унапређење, одрживо коришћење и приказивање природних и других вредности подручја Споменика природе спроводи се према пПлану управљања који доноси Управљач на период од 10 година (у даљем тексту: План управљања), са садржином и на начин прописан законом којим се уређује заштита природе.

План управљања садржи циљеве и приоритетне задатке очувања повољног стања заштићеног подручја, као и превентивне мере заштите од пожара у складу са законом којим се уређује заштита од пожара и прописима донетим на основу тог закона.

На План управљања сагласност даје орган јединице локалне самоуправе надлежан за послове заштите животне средине, по претходно прибављеном мишљењу Завода за заштиту природе Србије.

План управљања Управљач доноси и доставља органу јединице локалне самоуправе најкасније у року од шест месеци од дана ступања на снагу ове одлуке.

Управљач је дужан да једном у три године анализира спровођење Плана управљања и остварене резултате и по потреби изврши његову ревизију.

До доношења Плана управљања, Управљач врши послове на основу годишњег програма управљања који је дужан да донесе и достави органу јединице локалне самоуправе на сагласност у року од 30 дана од дана ступања на снагу ове одлуке.

Годишњи програм управљања из става 6. овог члана садржи нарочито: сажет приказ природних и других вредности заштићеног подручја, циљева заштите и одрживог коришћења, могућности и ограничења за њихово остваривање; детаљан приказ годишњих задатака на чувању, одржавању, унапређењу, приказивању и одрживом коришћењу заштићеног подручја за потребе науке, образовања, рекреације и туризма и укупног социоекономског развоја; приказ конкретних послова на изради и доношењу управљачких докумената, првенствено Плана управљања, акта о унутрашњем реду и чуварској служби и акта о накнади за коришћење заштићеног подручја; приказ задатака на обележавању заштићеног подручја, заснивању информационог система и противпожарној заштити; приказ субјеката и организационих и материјалних услова за извршења програма, висине и извора потребних финансијских средстава.

Извештај о остваривању годишњег програма за претходну годину и годишњи програм управљања за наредну годину, Управљач доставља надлежном органу до 15. децембра текуће године, а извештај остваривању Плана управљања, најкасније 60 дана пре истека периода за који је План управљања донет.

Члан 8.

Управљач је дужан да обезбеди спровођење режима заштите, односно унутрашњи ред и чување заштићеног подручја у складу са правилником о унутрашњем реду и чуварској служби који доноси уз сагласност локалне самоуправе у року од шест месеци од дана ступања на снагу ове одлуке. У оквиру садржине прописане Законом о заштити природе, правилником се ближе утврђују забрањени радови и активности, као и правила и услови обављања радова и активности који су допуштени на подручју Споменика природе „Сесалачка пећина”. Правилник се објављује у „Службеном листу општине Сокобања”.

Члан 9.

Управљач је дужан да на прописан начин обележи Споменик природе „Сесалачка пећина”, његове спољне границе, односно режима заштите II степена, најкасније у року од годину дана од дана ступања на снагу ове одлуке.

Члан 10.

Управљач је дужан да у сарадњи са Републичким геодетским заводом и Заводом за заштиту природе Србије, изврши идентификацију граница Споменика природе „Сесалачка пећина” на терену, дигиталној ортофото карти и катастарском плану, у року од 12 месеци од дана ступања на снагу ове одлуке.

На операт, односно записник о утврђивању граница из става 2. овог члана, сагласност даје министарство надлежно за послове просторног планирања.

Границе утврђене, описане и верификоване на начин прописан у ст. 2. и 3. овог члана, сматраће се меродавним у свим стварима које се тичу спровођења ове одлуке.

Члан 11.

Управљач је дужан да заснује дигиталну базу података, односно географски информациони систем о природним и створеним вредностима, непокретностима, активностима и другим подацима од значаја за управљање Споменика природе „Сесалачка пећина”, у року од две године од дана ступања на снагу ове одлуке.

Члан 12.

Управљач доноси и доставља локалној самоуправи на сагласност акт о накнади за коришћење заштићеног подручја Споменика природе „Сесалачка пећина”, најкасније у року од 90 дана од дана ступања на снагу ове одлуке. Акт из става 1. овог члана објављује се у „Службеном листу општине Сокобања”.

Члан 13.

Средства за спровођење Плана управљања Споменика природе „Сесалачка пећина”, обезбеђују се из буџета општине Сокобања, од накнаде за коришћење заштићеног подручја, прихода остварених обављањем делатности Управљача и из других извора у складу са законом.

Члан 14.

Планови, програми и основе из области рударства, енергетике, саобраћаја, шумарства, ловства, управљања рибљим фондом, водопривреде, пољопривреде и туризма и других делатности од утицаја на природу, а који се односе на коришћење природних ресурса и простора у заштићеном подручју Споменика природе „Сесалачка пећина”, усагласиће се са Просторним планом Републике Србије, овом одлуком и Планом управљања из члана **7**. ове одлуке.

Планови, програми и основе из става 1. овог члана, доносе се уз предходну сагласност локалне самоуправе

Члан 15.

Орган надлежан за заштиту животне средине Општинске управе општине Сокобања дужан је да у року од 30 дана од дана доношења ове Одлуке исту достави Заводу за заштиту природе Републике Србије ради уписа у регистар заштићених природних добара и органу надлежном за катастар.

Члан 16.

Ова одлука ступа на снагу осмог дана од дана објављивања у „Службеном листу општине Сокобања“.

I Број: \_\_\_\_\_\_

У Сокобањи, дана \_\_\_\_\_2023. године

**СКУПШТИНА ОПШТИНЕ СОКОБАЊА**

**ПРЕДСЕДНИК**

Владан Петковић